SKRIFTLIG FORESPØRGSEL E-1892/02

af Pierre Jonckheer (Verts/ALE) til Kommissionen

(1. juli 2002)

Om: Udvinding af kul i åben minedrift i distriktet Valle de Laciana i det nordlige León, Spanien

I distriktet Valle de Laciana i Villablino, León, er mineselskabet Minero-Siderúrgica de Ponferrada S.A., (MSP), der ejes af Victorino Alonso, León, begyndt at udvinde kul i åben minedrift fra minen FONFRÍA, beliggende i kommunen Villablino og af et areal på 300 ha. Minedriften foregår mindre end 700 m fra bebyggelsen Orallo og 1 500 m fra en anden åben mine, El Feixolín.

Det sted, hvor minedriften er påbegyndt, er naturligt levested for den brune bjørn, tjuren og andre arter, der er beskyttet af direktiv 79/409/EØF(1) og 92/43/EØF(2), er endvidere omfattet af naturforvaltningsplanen for Sierra de Ancares, indgår i naturområdet af særlig fællesskabsinteresse Sierra de Ancares-Alto Sil, er erklæret særligt beskyttet område for vilde fugle og ligger i det vigtige fugleområde IBA nr. 14 Babia-Somiedo.

Det område, hvor minen befinder sig, er beliggende i den brune bjørns spredningskorridor, den såkaldte Leitariegos-korridor, som er af basal værdi for emigrationen af individer mellem bestanden i Somiedo-Cangas de Narcea og bestanden i den østlige del, Degaña-Alto Sil-Ancares. Ifølge de største eksperter på området, Francisco Purroy, Javier Naves og Alberto Fernández Gil, betyder minedriften ødelæggelse af mindst en tredjedel af denne korridor. Samtidig har programmerne for bevarelse af den brune bjørn og dens levested i De Cantabriske Bjerge i årene 1992-1996 modtaget 8 625 266 ecu i økonomisk støtte gennem Life-projekterne, heraf 75 % fra Den Europæiske Union.

Der er foretaget en miljøvurdering af projektet, men der kan i den administrative behandling spores en bevidst og partisk mangel på teknisk og videnskabelig stringens med det formål at bagatellisere dets katastrofale virkninger for floraen, faunaen, jordbunden, luften, vandet, landskaberne, beskæftigelsen og befolkningen(3).

1. Hvordan vil Kommissionen retfærdiggøre ødelæggelsen af den biologiske mangfoldighed og fremtiden i dette distrikt i betragtning af, at det allerede ligger fast, at minesektoren skal afvikles i løbet af kort tid?

2. Mener Kommissionen ikke, at Spanien overtræder EU's bestemmelser og politik vedrørende bevarelse af miljøet, herunder bl.a. direktiv 79/409/EØF, 92/43/EØF og 90/313/EØF(4)?

3. Finder Kommissionen det ikke selvmodsigende at finansiere initiativer til beskyttelse af den brune bjørn, samtidig med at den inden for samme geografiske område finansierer aktiviteter, som ødelægger denne art og dens levested?

4. Mener Kommissionen ikke, at finansieringen bør stilles i bero, indtil alle de rejste spørgsmål er afklaret?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) Det er vigtigt at fremhæve, at kvaliteten af kul fra åbne brud er så ringe, at disse kul giver 35 % mere aske og dermed større miljøforurening.

(4) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(6. september 2002)

De forhold, det ærede medlem har bragt på bane, er genstand for en klageprocedure, som er i gang i Kommissionen.

Under behandlingen af denne sag har Kommissionen fremsat en række forespørgsler til de spanske myndigheder for at få yderligere informationer om disse forhold og kommentarer til gennemførelsen af følgende rådsdirektiver:

- 92/43/EØF(1) af 21. maj 1992 om bevaring af naturtyper samt vilde dyr og planter;

- 79/409/EØF(2) af 2. april 1979 om beskyttelse af vilde fugle;

- 85/337/EØF(3) af 27. juni 1985 om vurdering af visse offentlige og private projekters indvirkning på miljøet.

Kommissionen agter at sikre, at de spanske myndigheder tager bestemmelserne i de ovennævnte rådsdirektiver til efterretning.

Rådets direktiv 90/313/EØF(4) af 7. juni 1990 om fri adgang til miljøoplysninger blev omsat til spansk ret ved lov nr. 38/1995 af 13. december 1995. Det er ikke åbenbart, at de spanske myndigheders side har overtrådt direktivet.

Ifølge oplysninger, der er modtaget fra de spanske myndigheder, har den åbne kulmine i Valle de Laciana, Villablino, León, ikke modtaget nogen finansiel støtte fra Den Europæiske Fond for Regionaludvikling. Minen har fået den krævede driftstilladelse, og det selskab, der står for driften, modtager finansiel støtte i medfør af de juridiske rammer for kulminevirksomhed.

(1) EFT L 206 af 22.7.1992.

(2) EFT L 103 af 25.4.1979.

(3) EFT L 175 af 5.7.1985.

(4) EFT L 158 af 23.6.1990.